# 2013թ. Հաշվետվություն (Վիճակագրական տվյալներ)

Ոլորտում իրականացրած քաղաքականությունն ու պետական նպատակային ծրագրերն ուղղված են հաշմանդամություն ունեցող անձանց համար հավասար պայմաններ և հնարավորություններ ապահովելուն, նրանց հասարակություն ներառելուն:

Հաշմանդամություն ունեցող անձանց իրավունքների և սոցիալական ներառման ապահովման, ինչպես նաև նրանց իրավունքների և շահերի պաշտպանության նպատակով, ԼՂՀ վարչապետի 2013թվականի փետրվարի 28-ի թիվ 76-ն որոշմամբ ստեղծվել է հաշմանդամություն ունեցող անձանց հարցերով զբաղվող հանձնաժողով` ԼՂՀ աշխատանքի և սոցիալական հարցերի նախարարի նախագահությամբ: Հանձնաժողովի նիստերի ընթացքում քննարկվել են ներառական կրթության համակարգի զարգացման, պետական բյուջեի միջոցների հաշվին առողջարանային բուժման ուղեգրերի, պրոթեզաօրթոպեդիկ պարագաների, վերականգման տեխնիկական և այլ օժանդակ միջոցների տրամադրման, հաշմանդամների համար զբաղվածության ծրագրերի իրականացման ընթացքում հաշմանդամների համար կազմված վերականգնողական անհատական ծրագրերի կիրառման անհրաժեշտության մասին հարցեր:

Բժշկասոցիալական փորձաքննության կենտրոնում իրականացվել է հաշմանդամների գործերի հաշվառում և անճշտությունների վերացում, ավարտին է հասցվել էլեկտրոնային շտեմարանի ստեղծման աշխատանքները:

2013թ. դեկտեմբերի 31-ի դրությամբ հաշմանդամների հաշվառման շտեմարանում հաշվառված է 9036 հաշմանդամ:

Բժշկասոցիալական փորձաքննություն անցնելու նպատակով առողջապահական կազմակերպությունների կողմից ուղեգրվել է 402 անձ: Առաջին  անգամ հաշմանդամ է ճանաչվել 323 անձ: Առաջնակի մերժումների տոկոսը կազմել է 19.6%:

Վերափորձաքննվել է 1610 անձ, որը նախորդ տարվա համեմատ նվազել է 388-ով, որոնցից 5.8%-ը վերափորձաքննության արդյունքում հաշմանդամ չեն ճանաչվել:

Հաշմանդամության ոլորտում իրականացվող պետական նպատակային ծրագրերի շրջանակներում հաշմանդամներին անվճար տրամադրվել են պրոթեզաօրթոպեդիկ պարագաներ, սայլակներ, քայլակներ և հենակներ, լսողական և ձայնաստեղծ սարքեր, իրականացվել են աչքի պրոթեզավորում և այլ վերականգնողական միջոցառումներ: Տրամադրվել են առողջարանային բուժման ուղեգրեր Հայաստանում գործող առողջարաններում վերականգնողական բուժում ստանալու համար, իսկ ԼՂՀ պաշտպանության ժամանակ առաջին խմբի հաշմանդամ դարձած 17 անձիք վերականգնողական բուժում են ստացել Սակի քաղաքում գործող մասնագիտացված առողջարանային կլինիկայում: Ընդհանուր ծախսերը կազմել են 143,0 մլն դրամ:

Սկսած 2013 թվականից վերոհիշյալ գործընթացն առավել օպտիմալ և հասցեական իրականացնելու համար, հիմք է ընդունվել յուրաքանչյուր հաշմանդամի համար կազմված վերականգնողական անհատական ծրագիրը:

2013թ. շարունակվել են տարեցների սոցիալական պաշտպանության բարելավման ուղղությամբ տարվող աշխատանքները:

Միայնակ, խնամքի կարիք ունեցող տարեց և հաշմանդամ քաղաքացիներին տրամադրվել են սոցիալական սպասարկման և խնամքի ծառայություններ ինչպես շուրջօրյա` Ստեփանակերտի տուն-ինտերնատում, այնպես էլ տնային պայմաններում:

Տուն-ինտերնատում շուրջօրյա խնամքի և սոցիալական սպասարկման ծառայություններ են ստացել 75 միայնակ հաշմանդամներ և տարեցներ, տնային պայմաններում սպասարկվել են 150 միայնակ տարեց ու հաշմանդամ քաղաքացիներ: